EUROOPAN PARLAMENTIN PÄÄTÖSLAUSELMA (EU) 2022/1814,

annettu 4 päivänä toukokuuta 2022,

joka sisältää huomautukset, jotka ovat erottamaton osa päätöstä vastuuvapauden myöntämisestä biopohjaisten teollisuudenalojen yhteisyrityksen (nykyisin Euroopan kiertotaloutta ja biopohjaisia ratkaisuja edistävä yhteisyritys) talousarvion toteuttamisesta varainhoitovuonna 2020

EUROOPAN PARLAMENTTI, joka

— ottaa huomioon päätöksensä vastuuvapauden myöntämisestä biopohjaisten teollisuudenalojen yhteisyrityksen talousarvion toteuttamisesta varainhoitovuonna 2020,

— ottaa huomioon työjärjestyksen 100 artiklan ja liitteen V,

— ottaa huomioon talousarvion valvontavaliokunnan mietinnön (A9-0074/2022),

A. ottaa huomioon, että biopohjaisten teollisuudenalojen yhteisyritys perustettiin neuvoston asetuksella (EU) N:o 560/2014 (1) julkisen ja yksityisen sektorin kumppanuudeksi kymmeneksi vuodeksi ja että sen tavoitteena on tuoda yhteen kaikki keskeiset sidosryhmät ja auttaa osaltaan nostamaan unioni keskeiseksi toimijaksi kehittyneiden biopolttoaineiden ja biotuotteiden tutkimuksessa, demonstroinnissa ja käyttöönotossa;

B. ottaa huomioon, että yhteisyrityksen perustajaosakkaat ovat unioni, jota edustaa komissio, ja teolliset kumppanit, joita edustaa biopohjaisten teollisuudenalojen yhteenliittymä (BIC);

C. ottaa huomioon, että unioni osallistuu yhteisyrityksen toimiin Horisontti 2020 -puiteohjelman puitteissa enintään 975 000 000 eurolla, mukaan lukien EFTA-määrärahat (josta enintään 29 250 000 euroa hallintomenoihin), ja että yhteisyrityksen muiden osakkaiden kuin unionin osuuden odotetaan olevan yhteisyrityksen kymmenen vuoden keston aikana yhteensä vähintään 2 730 000 000 euroa, josta 182 500 000 euroa on vähimmäisrahoitusosuus toimintamenoihin; ottaa huomioon, että lisäksi muiden osakkaiden kuin unionin tai niihin kuuluvien oikeussubjektien on suoritettava vähintään 1 755 000 000 euroa luontoissuorituksilla, jotka vastaavat niille yhteisyrityksen vuotuisen työohjelman ulkopuolella toteutetuista, sen tavoitteita edistävistä täydentävistä toimista aiheutuvia kustannuksia;

Talousarvio- ja varainhallinto

1. toteaa tilintarkastustuomioistuimen katsovan kertomuksessaan yhteisyrityksen tilinpäätöksestä, että varainhoitovuoden 2020 tilinpäätös antaa kaikilta olennaisilta osiltaan oikeat tiedot yhteisyrityksen taloudellisesta asemasta 31. joulukuuta 2020 sekä sen toimien tuloksista, rahavirroista ja nettovarallisuuden muutoksista mainittuna päivänä päättyneeltä varainhoitovuodelta yhteisyrityksen varainhoitoasetuksen ja komission tilinpitäjän vahvistamien kirjanpitosääntöjen mukaisesti; panee lisäksi merkille, että tilien perustana olevat toimet olivat kaikilta olennaisilta osiltaan lailliset ja sääntöjenmukaiset;

2. panee merkille, että vuoden 2020 lopullinen käytettävissä oleva talousarvio, johon sisältyivät aiempien vuosien käyttämättä jääneet ja uudelleenkohdennetut määrärahat, käyttötarkoitukseensa sidotut tulot sekä uudelleen seuraavalle vuodelle kohdennetut määrärahat, oli 111 733 166 euroa maksusitoumusmäärärahoina (joista 67 604 259 euroa oli unionin talousarviosta) ja 196 631 962 euroa maksumäärärahoina (joista 184 010 322 euroa oli unionin talousarviosta);

3. toteaa, että vuonna 2020 yhteisyrityksen Horisontti 2020 -puiteohjelman hankkeisiin käytettävissä olleiden määrärahojen käyttöaste oli maksusitoumusmäärärahojen osalta 100 prosenttia ja maksumäärärahojen osalta 85 prosenttia;

4. panee merkille, että yhteisyrityksen alkuperäiseen talousarvioon sisältyi suhteellisen suuri käyttämättä jääneiden määrärahojen ylijäämä aiemmilta vuosilta (pääasiassa vuosilta 2018 ja 2019), noin 1 000 000 euroa maksusitoumusmäärärahoina ja maksumäärärahoina ja toimintapuolella noin 20 400 000 euroa maksusitoumusmäärärahoina ja 28 800 000 euroa maksumäärärahoina; panee lisäksi merkille, että covid-19-kriisin pahentaman suuren maksumäärärahojen siirretyn ylijäämän vuoksi toimintaan liittyviä määrärahoja päätettiin palauttaa 25 300 000 euroa alkuperävuosille, jotta ne voidaan ottaa uudelleen käyttöön seuraavina vuosina, jolloin tarve olisi suurempi (n+3-säännön mukaisesti);

5. panee merkille, että vuoden 2020 lopussa unionin osuus oli 603 176 000 euroa ja teollisuusryhmittymän osuus 41 927 000 euroa vahvistettuna luontoissuorituksena, 12 465 000 euroa käteisenä hallintomenoihin ja 3 250 000 euroa käteisenä toimintakustannuksiin; panee merkille, että vuoden 2020 lopussa täydentävien toimien luontoissuoritukset olivat yhteensä 929 212 506 euroa;

6. panee merkille, että tilintarkastustuomioistuimen EU:n yhteisyrityksiä koskevassa vuosikertomuksessa 2020 ei ollut kaikkia tietoja validoiduista luontoissuorituksista; pyytää yhteisyritystä lyhentämään luontaissuorituksista ilmoittamisen viiveitä;

7. panee merkille, että teollisuutta edustavien osakkaiden täydentäviin toimiin suorittamien luontoissuoritusten kokonaismäärä, joka arvioitiin vuoden 2020 lopussa, oli vain noin puolet yhteisyrityksen perustamisasetusten 4 artiklan 4 kohdassa vahvistetusta vähimmäistavoitesummasta; panee lisäksi merkille, että vaikka yhteisyrityksen perustamisasetusta muutettiin nimenomaisesti vuonna 2018, jotta teollisuutta edustavat osakkaat pystyivät tilittämään vähintään 182 500 000 euron suuruiset käteissuoritukset hanketasolla, teollisuutta edustavat osakkaat eivät maksaneet yhteisyrityksen toimintamenoihin vuonna 2020 yhtään täydentäviä käteissuorituksia, mikä osoittaa, että yhteisyrityksellä on huomattavia esteitä tällaisten rahoitusosuuksien saamisessa yksityisiltä osakkailta ja että vähimmäistavoitetta ei saavuteta Horisontti 2020 -ohjelman loppuun mennessä; panee merkille, että tästä syystä komissio (tutkimuksen ja innovoinnin pääosasto) vähensi yhteisyritykselle suorittamiaan käteissuorituksia 140 000 000 eurolla; toteaa, että tämä osakkaiden rahoitusosuuksien merkittävä väheneminen muodosti riskin yhteisyrityksen tutkimus- ja innovointitavoitteiden saavuttamiselle Horisontti 2020 -puiteohjelmassa; kehottaa yhteisyritystä raportoimaan Euroopan parlamentille tätä asiaa koskevasta toimintasuunnitelmasta;

8. panee huolestuneena merkille, että tilintarkastustuomioistuimen kertomuksessa yhteisyrityksen tilinpäätöksestä kiinnitetään huomiota siihen, että teollisuutta edustavien osakkaiden luontoissuoritukset täydentäviin toimiin olivat kaikkiaan vain 53 prosenttia asetuksessa (EU) N:o 560/2014 vahvistetusta 1 755 000 000 euron vähimmäismäärästä; panee lisäksi merkille, että teollisuutta edustavat osakkaat raportoivat, että vuoden 2020 lopussa oli osoitettu operatiivisiin toimiin 95 700 000 euron arvosta luontoissuoritukset siitä 433 000 000 euron määrästä, joka oli sidottu sen jälkeen, kun kaikki Horisontti 2020-puitesopimukseen liittyvät ehdotuspyyntömenettelyt oli käynnistetty; panee merkille, että siksi on olemassa suuri riski, että yhteisyritys ei Horisontti 2020 -puiteohjelman loppuun mennessä saavuta teollisuutta edustavien osakkaiden luontoissuorituksille suunniteltuja tavoitteita, jotka on vahvistettu asetuksessa (EU) N:o 560/2014 ja hyväksytty vuotuisissa työohjelmissa; panee merkille yhteisyrityksen vastauksen, jonka mukaan sen mielestä tämä ero kaventuu huomattavasti tulevina vuosina, koska luontoissuorituksista ilmoittaminen ja niiden varmentaminen lisääntyvät huomattavasti yhteisyrityksen hankkeiden päättämisen myötä, ja lisäksi teollisuutta edustavat osakkaat sitoutuivat yhteisyrityksen hallintoneuvostolle esittämissään rahoitusnäkymissä lisäinvestointitavoitteisiin vuodelle 2021 ja sen jälkeen; kehottaa yhteisyritystä tiedottamaan vastuuvapauden myöntävälle viranomaiselle asian edistymisestä; panee merkille, että täydentäviin toimiin kohdistuvien luontoissuoritusten kokonaismäärä oli vuoden 2019 lopussa 916 000 000 euroa ja että tämä määrä sisälsi 216 000 000 euroa sellaisia vuodelle 2019 ilmoitettuja luontoissuorituksia, joiden osalta varmentamisprosessia ei ollut saatu päätökseen 19-pandemian vuoksi, ja että prosessia jatketaan, kuten tilintarkastustuomioistuimen kertomuksessa todetaan; pyytää yhteisyritystä saattamaan vuoden 2019 sertifiointiprosessin päätökseen kesäkuuhun 2022 mennessä;

9. panee merkille, että yhteisyrityksissä on käytössä erilaisia menettelyjä luontoissuoritusten laskemiseksi, ja kehottaa yhdenmukaistamaan niitä;

Toiminnan tuloksellisuus

10. panee merkille, että yhteisyrityksen hankesalkku koostuu kaikkiaan 124 hankkeesta (64 tutkimus- ja innovointitoimea, 35 demonstraatiotoimea, 11 lippulaivahanketta ja 14 koordinointi- ja tukitoimea), jotka perustuvat vuosien 2014–2019 ehdotuspyyntöihin; panee lisäksi merkille, että sen jälkeen, kun avustussopimuksen valmisteluprosessi on saatu päätökseen vuoden 2020 ehdotuspyynnöstä, yhteisyrityksen hankesalkkuun on tarkoitus lisätä seitsemän tutkimus- ja innovointitoimea, neljä demonstraatiotoimea, kolme lippulaivahanketta ja neljä koordinointi- ja tukitoimea; kehottaa yhteisyritystä julkaisemaan päätökseen saatettujen ja käynnissä olevien hankkeiden määrän vuosikertomuksessaan selkeyden lisäämiseksi;

11. panee lisäksi merkille, että yhteisyrityksen vuosien 2014–2019 ehdotuspyynnöistä rahoitetuissa 124 hankkeessa ja vuoden 2020 ehdotuspyynnön 18 hankkeessa, jotka ovat edelleen avustussopimuksen valmisteluprosessissa, 1 006 edunsaajaa edustaa yksityistä voittoa tavoittelevaa sektoria, mikä vastaa 59,5:tä prosenttia kaikista yhteisyrityksen edunsaajista; panee lisäksi merkille, että vuoden 2020 ehdotuspyynnössä tämä suuntaus vahvistuu siten, että voittoa tavoitteleva yksityinen osallistuminen kattaa 56 prosenttia valittujen ehdotusten osallistujien kokonaismäärästä;

12. pitää valitettavana, että yhteisyrityksen vuoden 2020 ehdotuspyynnön suunnittelussa ei varmistettu sitä, että ehdotuspyyntö kattaa mahdollisimman laajalti neljä strategista demonstrointiaihetta yhteisyrityksen työohjelmaan sisältyvän tutkimusohjelman mukaisesti; panee lisäksi merkille, että yhtä demonstrointiaihetta koskevat tukikelpoiset ja korkeasti pisteytetyt ehdotukset oli hylättävä sellaisen toisen demonstrointiaiheen hyväksi, jonka osalta hyväksyttiin yhteisrahoitettaviksi useita ehdotuksia;

13. panee merkille, että yhteisyritys käyttää Horisontti 2020 -puiteohjelman yhteisiä keskeisiä tulosindikaattoreita monialaisten kysymysten seurantaan ja kahdeksaa yhteisyritystä koskevaa erityisindikaattoria;

14. panee merkille, että vuonna 2020 vahvistui, että yhteisyritys suoriutuu tehokkaasti ydintoiminnoista, ja tämä on jatkoa aiempina vuosina havaituille myönteisille suuntauksille: vuoden 2020 ehdotuspyynnön hakijoiden tiedottamisaika (TTI) päättyi tammikuussa 2021 ja oli 137 päivää, kun tavoite on 153 päivää; vuoden 2019 ehdotuspyynnön perusteella valittujen hankkeiden avustusten myöntämisaika (TTG) oli keskimäärin 237 päivää, kun tavoite on 245 päivää (96 prosenttia ajoissa); panee lisäksi merkille, että kaikki avustussopimukset allekirjoitettiin ajoissa lukuun ottamatta yhtä, joka viivästyi konsortion muutosten ja covid-19-pandemiaan liittyvien rajoitusten vuoksi; panee merkille, että vuoden 2019 ehdotuspyynnöstä hyväksyttyjen hankkeiden ennakkomaksujen maksuaika (TTP) oli keskimäärin 12 päivää verrattuna 30 päivän tavoitteeseen (100 prosenttia ajoissa); panee merkille, että määräaikaisten maksujen TTP oli keskimäärin 72 päivää verrattuna 90 päivän tavoitteeseen (93 prosenttia ajoissa);

15. panee yhteisyrityksen vuotuisesta toimintakertomuksesta merkille, että yhteisyritys on kaiken kaikkiaan toiminut tehokkaasti ja että sen keskimääräinen suorituskyky Horisontti 2020 -puiteohjelman kolmeen keskeiseen tulosindikaattoriin nähden ylittää asetetut tavoitteet vuoden 2020 haastavista olosuhteista huolimatta;

16. toteaa, että teollis- ja tekijänoikeuksia koskevaa kysymystä on käsiteltävä kaikissa sopimuksissa, jotka voivat tuottaa odotetut tulokset, kuten tutkimuksia, analyyseja tai arviointeja; toteaa, että tällä pyritään paitsi turvaamaan yksittäisten luovan työn tekijöiden oikeudet myös antamaan yksityiskohtaista tietoa siitä, miten oikeuksia käytetään tulevaisuudessa; toteaa, että koska hankinnat tehdään julkisin varoin, tulosten olisi oltava avoimia ja yleisön saatavilla; kehottaa yhteisyritystä selventämään teollis- ja tekijänoikeuksia ja lisäämään tutkimuksen tulosten avoimuutta;

Hankinta- ja palvelukseenottomenettelyt

17. panee merkille, että asetuksessa Euroopan parlamentin ja neuvoston asetus (EU, Euratom) 2018/1046 (2) vaaditaan, että kaikki unionin toimielimet ja elimet, yhteisyritykset mukaan lukien, kehittävät ja panevat täytäntöön ratkaisuja, joita ne soveltavat myöntämismenettelyissä välitettyjen tietojen toimittamisessa, säilyttämisessä ja käsittelyssä, ja perustavat tätä varten keskitetyn sähköisten tietojen vaihtamisjärjestelmän osallistujia varten; panee merkille, että komissio kehittää parhaillaan yhdennetyn rahoitus- ja tarjouspyyntöportaalin (Funding and Tenders) ja TED eTendering -portaalin avulla sähköistä hankintamenettelyjen ratkaisua, jossa kaikki julkaistut tarjoukset ovat julkisesti saatavilla; panee merkille, että sähköisten hankintamenettelyjen ratkaisu tarjoaa yhdenmukaisen lähestymistavan ja vakiintuneet yrityskäytännöt hankintaprosesseja varten ja tukee niitä täysin integroidun sähköisen ratkaisun avulla; panee merkille, että yhteisyritys ei ole kuitenkaan suunnitellut käyttävänsä kaikkia alustan moduuleja, koska sillä on vain vähäinen määrä arvoltaan merkittäviä hankintamenettelyjä; kehottaa yhteisyritystä ottamaan myös käyttöön sähköisiä hankintamenettelyjä koskevan komission ratkaisun asetuksessa (EU, Euratom) 2018/1046 säädetyn keskitettyä tietojen vaihtamisjärjestelmää koskevan periaatteen mukaisesti ja siten varmistamaan, että yhteisyrityksen hankinnat perustuvat mahdollisimman laajaan kilpailuun. kehottaa yhteisyritystä tiedottamaan tästä vastuuvapauden myöntävälle viranomaiselle;

18. panee merkille, että vuoden 2020 loppuun mennessä yhteisyrityksen ohjelmatoimistossa oli 23 henkilöstön jäsentä ja että vuonna 2020 käynnistettiin yksi palvelukseenottomenettely, jolla palvelukseen otettiin ohjelmapäällikkö (väliaikainen toimihenkilö); panee merkille, että covid-19-pandemian vuoksi koko palvelukseenottomenettely, arviointikeskus mukaan lukien, siirrettiin etäympäristöön; panee lisäksi merkille, että vuonna 2020 yhteisyrityksen palvelukseen otettiin avustava ehdotuspyyntökoordinaattori, viestintävastaava (molemmat väliaikaisia toimihenkilöitä), hankevastaava ja rahoitusavustaja (molemmat sopimussuhteisia toimihenkilöitä;

19. panee merkille, että nämä palvelukseenottomenettelyt saatiin päätökseen viime vuosina ja että varallaololuetteloiden tehokas käyttö oli olennaisen tärkeää sen varmistamisessa, että vuonna 2019 yhteisyrityksen palveluksesta eroava henkilöstö voitiin korvata ajoissa; panee lisäksi merkille, että selviytyäkseen suurimmasta työtaakastaan yhteisyritys teki väliaikaisia palveluja koskevan komission puitesopimuksen kautta useita lyhytaikaisia vuokrapalveluja koskevia sopimuksia, joilla vastattiin ohjelmatoimiston erityistarpeisiin; korostaa kuitenkin, että väliaikaisen henkilöstön käytön olisi säilyttävä väliaikaisena ratkaisuna, sillä muutoin se voisi vaikuttaa kielteisesti yhteisyrityksen kokonaistulokseen, kuten keskeisten taitojen säilyttämiseen, ja johtaa epäselviin vastuuvelvollisuuskanaviin ja henkilöstön tehokkuuden heikkenemiseen;

20. panee tyytyväisenä merkille yhteisyrityksen kyselyaloitteen, jonka avulla voitiin havaita covid-19:n vaikutukset työntekijöihin ja saatiin selville, että yleinen väsymys johtuu eristyneisyydestä, ärtymisestä perheeseen, liikkumisen rajoituksista kodin ulkopuolella, unettomuudesta ja sosiaalisen vuorovaikutuksen ja työtovereiden kanssa käytävän viestinnän puutteesta; ehdottaa, että kiinnitetään huomiota hyvinvointiin, stressinhallintaan sekä työ- ja yksityiselämän tasapainoon; pitää valitettavana, että yhteisyrityksen henkilöstön psykologisen hyvinvoinnin varmistamiseksi ei ole olemassa tukirakennetta;

21. panee merkille, että yhteisyrityksen vuotuisen toimintakertomuksen mukaan vuoden 2020 loppuun mennessä yhteisyrityksessä oli 23 henkilöstön jäsentä kymmenestä jäsenvaltiosta (26 prosenttia miehiä ja 74 prosenttia naisia);

Sisäinen valvonta ja sisäinen tarkastus

22. panee merkille, että yhteisyritys on ottanut käyttöön luotettavat ennakkotarkastusmenettelyt, jotka perustuvat rahoitusta ja operatiivista toimintaa koskeviin asiakirjatarkastuksiin; panee lisäksi merkille, että yhteisyritys on ottanut vuonna 2020 pannut täytäntöön komission sisäisen valvonnan kehyksen, joka perustuu 17:ään sisäisen valvonnan periaatteeseen, ja että sisäisen valvonnan kehyksen edellyttämien valvontatoimien vaikuttavuuden vuotuista itsearviointia ja seurantaa varten yhteisyritys on kehittänyt asianmukaiset indikaattorit kaikkia sisäisen valvonnan periaatteita ja niihin liittyviä ominaisuuksia varten; panee lisäksi merkille, että kaikki uuden valvontamallin periaatteet on sisällytetty yhteisyrityksen organisaatiorakenteeseen ja ne perustuvat ennakko- ja jälkitarkastusten yhdistelmään, tehtävien erotteluun, dokumentoituihin prosesseihin ja menettelyihin, poikkeamien valvontaan ja eettisen käyttäytymisen edistämiseen;

23. panee merkille, että tilintarkastustuomioistuimen kertomuksen mukaan komission yhteinen tarkastus vastaa yhteisyrityksen Horisontti 2020 -puiteohjelman maksujen jälkitarkastuksesta ja että vuoden 2020 lopussa käytettävissä olleiden jälkitarkastusten tulosten perusteella yhteisyritys ilmoitti Horisontti 2020 -puiteohjelman hankkeiden edustavaksi virhetasoksi 1,47 prosenttia ja jäännösvirhetasoksi 1,06 prosenttia (selvitetyt ennakkomaksut ja loppumaksut); toteaa, että Horisontti 2020 -puiteohjelmaa koskevan komission ehdotuksen mukaan lopullisena tavoitteena on, että jäännösvirhetaso on mahdollisimman lähellä kahta prosenttia ohjelmien päättyessä, kun kaikkien tarkastusten, korjausten ja takaisinperintätoimenpiteiden rahoitusvaikutukset on otettu huomioon;

24. panee merkille, että osana toimintaan liittyvien maksujen valvontaa tilintarkastustuomioistuin tarkasti satunnaisotoksen, joka koostui Horisontti 2020 -puiteohjelman maksuista lopullisille edunsaajille vuonna 2020; toteaa, että tarkastuksen tarkoituksena oli saada vahvistus jälkitarkastuksissa havaituille virhetasoille; panee merkille, että yksityiskohtaisissa tarkastuksissa havaittiin yhdessä tapauksessa virhe, joka oli yli yksi prosenttia tarkastetuista kuluista ja liittyi jo ilmoitettujen ja hyväksyttyjen henkilöstökulujen perusteettomaan oikaisuun seuraavalla raportointijaksolla;

25. painottaa, että vuosikertomuksessaan EU:n yhteisyrityksistä varainhoitovuodelta 2020 tilintarkastustuomioistuin havaitsi edunsaajien, erityisesti pk-yritysten ja uusien edunsaajien, ilmoittamiin henkilöstökustannuksiin liittyviä jatkuvia systeemisiä virheitä; toteaa, että tällaisista virheistä raportoitiin toistuvasti myös yhteisen tarkastuksen ja siltä toimeksiannon saaneiden tarkastajien toimittamissa jälkitarkastuksissa; korostaa, että tilintarkastustuomioistuin toteaa kyseisen kertomuksen sivulla 44, että Horisontti 2020 -puiteohjelman henkilöstökustannusten ilmoittamista koskevien sääntöjen selkeyttäminen ja yksinkertaistettujen kustannusvaihtoehtojen laajempi käyttö ovat edellytys virhetasojen vakauttamiselle olennaisuusrajan alapuolelle; kannustaa yhteisyritystä myös vahvistamaan sisäisen valvonnan järjestelmiään, sillä pk-yritykset ja uudet edunsaajat ovat alttiimpia virheille;

26. panee merkille, että vuoteen 2020 mennessä sisäinen tarkastus (IAS) suoritti kaksi yhteisyritykseen kohdistuvaa varmennustarkastusta, jotka koskivat sisäisen valvonnan standardien täytäntöönpanon rajoitettua arviointia ja Horisontti 2020 -puiteohjelman avustusprosessia; toteaa lisäksi, että sisäinen tarkastus sai helmikuussa 2020 valmiiksi sisäistä tarkastusta koskevan suunnitelman vuosiksi 2021–2023;

Eturistiriitojen ja petosriskien hallinta ja ehkäiseminen

27. pitää valitettavana, että Euroopan petostentorjuntaviraston (OLAF) vuoden 2020 alkupuoliskolla päätökseen saamassa tutkimuksessa havaittiin näyttöä sääntöjenvastaisuuksista ja petoksista kahden sellaisen edunsaajan toiminnassa, jotka olivat osallistuneet Horisontti 2020 -hankkeisiin, myös yhteisyrityksen osarahoittamiin hankkeisiin; panee merkille, että yhteisyritys pani vuonna 2020 suurelta osin täytäntöön OLAFin suositukset näiden edunsaajien osalta, mihin sisältyvät takaisinperintätoimet, asianomaisten edunsaajien osallistumisen lopettaminen useimpiin avustussopimuksiin ja muiden mahdollisesti ongelmallisten edunsaajien aktiivinen tarkastelu; panee lisäksi merkille, että OLAFin kertomus ei sisältänyt havaintoja tai päätelmiä yhteisyrityksen sisäisen valvonnan järjestelmien heikkouksista ja että tämän tapauksen taloudellinen vaikutus on olennaisuusrajan alapuolella; kehottaa yhteisyritystä tiedottamaan tästä vastuuvapauden myöntävälle viranomaiselle;

28. panee merkille, että yhteisyrityksellä on eturistiriitoja koskevat säännöt yhteisyrityksen koko henkilöstön ja elinten osalta komission hyväksymän mallin mukaisesti; panee lisäksi merkille, että ohjelmatoimisto on kehittänyt kattavan joukon sääntöjä ja menettelyjä, joita sovelletaan tehokkaasti sen koko hallintorakenteessa; kehottaa yhteisyritystä julkaisemaan hallintoneuvostonsa jäsenten ansioluettelot;

29. panee merkille, että käytössä on petostentorjuntastrategia, joka kattaa mahdollisten petosten ehkäisyn ja havaitsemisen sekä niiden tutkimisen edellytykset; panee merkille, että avustusten hallinnointia koskeva petostentorjuntastrategia on kehitetty ja pantu täytäntöön yhteistyössä Horisontti 2020 -puiteohjelman täytäntöönpanosta vastaavien komission yksiköiden, toimeenpanovirastojen ja yhteisyritysten kanssa; panee lisäksi merkille, että yhteisyrityksen henkilöstö pidetään jatkuvasti ajan tasalla petosriskien tunnistamisesta ja että käytettävissä on erityisiä välineitä epäilyttävien tapausten ehkäisemistä, havaitsemista ja niistä raportointia varten; kehottaa yhteisyritystä harkitsemaan pysyvän ja tehokkaan koulutusjärjestelmän käyttöönottoa työntekijöilleen, erityisesti niille, jotka työskentelevät suoraan ehdotuspyyntöjen ja avustusten kanssa, jotta voidaan vahvistaa eettisiä normeja ja minimoida epäeettisen käytöksen riski, joka vaikuttaisi kielteisesti moitteettomaan varainhoitoon;

30. panee merkille, että ohjelmatoimisto nimitti OLAF-yhteyshenkilönsä, joka osallistuu kaikkiin petoksista ilmoittamiseen liittyviin toimiin, OLAFin tukemiseen tutkinta-asioissa, OLAFin suositusten seurantaan ja yhteistyöhön petostentorjunnan alalla; panee merkille, että vuoden 2020 aikana ohjelmavirasto sai OLAFilta ensimmäiset pyynnöt valintojensa ja tutkimustensa tukemiseksi.

(1) Neuvoston asetus (EU) N:o 560/2014, annettu 6 päivänä toukokuuta 2014, biopohjaisten teollisuudenalojen yhteisyrityksen perustamisesta (EUVL L 169, 7.6.2014, s. 130).

(2) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).